CELEX: 32015R2344
Language: bg
Date: 2015-12-15 00:00:00
Title: Регламент за изпълнение (ЕС) 2015/2344 на Комисията от 15 декември 2015 година за определяне на технически стандарти за изпълнение по отношение на валутите с ограничения в наличността на ликвидни активи в съответствие с Регламент (ЕС) № 575/2013 на Европейския парламент и на Съвета (Текст от значение за ЕИП)

16.12.2015   
            
            
               BG
            
            
               Официален вестник на Европейския съюз
            
            
               L 330/26
            
         РЕГЛАМЕНТ ЗА ИЗПЪЛНЕНИЕ (ЕС) 2015/2344 НА КОМИСИЯТА
   от 15 декември 2015 година
   за определяне на технически стандарти за изпълнение по отношение на валутите с ограничения в наличността на ликвидни активи в съответствие с Регламент (ЕС) № 575/2013 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (1), и по-специално член 419, параграф 4 от него,
   като има предвид, че:
   
               (1)
            
            
               В член 412, параграф 1 от Регламент (ЕС) № 575/2013 се определя изискване за ликвидно покритие, съгласно което институциите трябва да държат ликвидни активи, за да се гарантира, че те поддържат нива на ликвидни буфери, които са достатъчни за преодоляване на всяко възможно неравновесие между входящите и изходящите ликвидни потоци.
            
         
               (2)
            
            
               С Делегиран регламент (ЕС) 2015/61 на Комисията (2), приет по силата на член 460 от Регламент (ЕС) № 575/2013, се определя подробно изискването за ликвидно покритие.
            
         
               (3)
            
            
               Когато доказаните потребности от ликвидни активи с оглед на изискването за ликвидно покритие надхвърлят наличността на тези ликвидни активи в дадена валута, за тази валута се прилагат една или повече от дерогациите, посочени в член 419, параграф 2 от Регламент (ЕС) № 575/2013.
            
         
               (4)
            
            
               Поради това е необходимо да се определят валутите, които следва да се ползват от дерогация, и степента, в която съответната дерогация следва да бъде на разположение.
            
         
               (5)
            
            
               Оценката на Европейския банков орган (ЕБО) за доказаните потребности се основава на най-добрите налични данни, които компетентните органи бяха в състояние да предоставят, относно ликвидните активи в дадена валута и размера на ликвидните активи, които се търсят от други инвеститори и поради това не са на разположение за посрещане на потребностите на институциите от ликвидни активи.
            
         
               (6)
            
            
               ЕБО определи норвежката крона (NOK) за валута с ограничения в наличността на ликвидни активи. Това определение бе дадено преди влизането в сила на Делегиран регламент (ЕС) 2015/61, в който ЕБО оцени наличността на ликвидни активи в съответствие с международните стандарти, приети от Базелския комитет за банков надзор. В оценката е разгледан размерът ликвидни активи, които не се търсят от субекти извън приложното поле на Регламент (ЕС) № 575/2013, и този размер е съпоставен с потребностите на институциите въз основа на техните очаквани претеглени нетни изходящи парични потоци за следващите 30 дни, като са взети предвид таванът на входящите потоци, фактори, за които е вероятно да повлияят на недостига на ликвидни активи за период от три до пет години и цел от 110 % за изискването за ликвидно покритие.
            
         
               (7)
            
            
               Заключението от оценката на ЕБО е, че доказаните потребности от ликвидни активи надвишават наличността на ликвидни активи в NOK. Държавните дългови инструменти са едни от най-ликвидните активи, но в случая на Норвегия предлагането на норвежки държавни дългови инструменти е сравнително ограничено поради доброто състояние на бюджета. Макар че международните институции и многонационалните банки за развитие също са емитирали големи количества облигации в NOK, тези емисии представляват предимно частни емисии на ценни книжа, държани от чуждестранни инвеститори, поради което не бяха счетени от ЕБО за ликвидни и достъпни за институциите, попадащи в приложното поле на Регламент (ЕС) № 575/2013. Накрая, оценката на ЕБО се основава на международните стандарти за ликвидност, приети от Базелския комитет за банков надзор, докато оценката на това дали доказаните потребности от ликвидни активи значително надхвърлят наличността на ликвидни активи в дадена валута следва да се основава на окончателния списък на ликвидни активи, установен с Делегиран регламент (ЕС) 2015/61. Последната предвижда по-широк набор от ликвидни активи, по-специално във връзка с покритите облигации. Това различие обаче не е достатъчно, за да промени заключението на ЕБО, че доказаните потребности от ликвидни активи надвишават наличността на ликвидни активи в NOK.
            
         
               (8)
            
            
               ЕБО проведе открити обществени консултации по проекта на технически стандарт за изпълнение, въз основа на който е изготвен настоящият регламент, анализира свързаните с него потенциални разходи и ползи и поиска становище от Групата на участниците в банковия сектор, създадена съгласно член 37 от Регламент (ЕС) № 1093/2010 на Европейския парламент и на Съвета. В съответствие с процедурата, предвидена в член 15 от Регламент (ЕС) № 1093/2010 на Европейския парламент и на Съвета (3), Комисията одобри с изменения представения от ЕБО проект на технически стандарт за прилагане, след като при връщането му на ЕБО обясни мотивите за измененията. ЕБО представи официално становище в подкрепа на тези изменения и потвърди, че размерът, с който доказаните потребности от ликвидни активи надхвърлят наличността на ликвидни активи в NOK в съответствие с предложеното в първоначалния му проект на технически стандарт за изпълнение, не следва да бъде изменян,
            
         ПРИЕ НАСТОЯЩИЯ РЕГЛАМЕНТ:
   Член 1
   Приема се, че доказаните потребности от ликвидни активи предвид изискването по член 412 от Регламент (ЕС) № 575/2013 надхвърлят наличността на тези ликвидни активи във валутите, посочени в приложението към настоящия регламент, с посочения в същото приложение процент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 декември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 176, 27.6.2013 г., стр. 1.
   
      (2)  Делегиран регламент (ЕС) 2015/61 на Комисията от 10 октомври 2014 г. за допълнение на Регламент (ЕС) № 575/2013 на Европейския парламент и на Съвета по отношение на изискването за ликвидно покритие за кредитните институции (ОВ L 11, 17.1.2015 г., стр. 1).
   
      (3)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).
   
      ПРИЛОЖЕНИЕ
      
         Списък на валутите с ограничения в наличността на ликвидни активи
      
      
                  №
               
               
                  Валута
               
               
                  Размер, с който доказаните потребности от ликвидни активи надхвърлят наличността
               
            
                  1.
               
               
                  Норвежка крона (NOK)
               
               
                  63 %